El TS rebutja que la dona exculpada del crim de Mijas sigui indemnitzada - Diari de Girona
El TS rebutja que la dona exculpada del crim de Mijas sigui indemnitzada
madrid | efe/ddg 23.07.2015 | 07:15
El Tribunal Suprem ha denegat a Dolores Vázquez, que va passar disset mesos a la presó acusada d'un crim del qual finalment va ser exculpada, l'assassinat de Rocío Wanninkhof el 1999, la indemnització de quatre milions d'euros que reclamava. Vázquez va ser condemnada i després exculpada de la mort de la jove de Mijas (Màlaga) Rocío Wanninkhof el 1999 i per aquest motiu va demanar una indemnització que l'Audiència Nacional ja li va denegar l'octubre de 2012. Ara el Suprem confirma aquella denegació i repeteix la mateixa fonamentació jurídica que l'Audiència ja va esgrimir contra la defensa de Dolores Vázquez: que la legislació escollida com a base per a demanar la compensació va ser errònia.
Segons el Tribunal Suprem, la demanda va ser presentada al·ludint a l'article 294 de la Llei orgànica del poder judicial (LOPJ), en lloc del 293, que és l'adequat al cas. La Sala del Contenciós del Suprem assenyala que «no s'exclou la pretensió indemnitzatòria perquè es qüestioni la culpabilitat o no de la recurrent, que, insistim, mai s'ha qüestionat, sinó que la via procedimental escollida sigui l'oportuna d'acord amb la nostra legislació».